11 dood, gesin kritiek ná gru-ongeluk buite Marble Hall | Maroela Media
Gebede en beterskapwense het Maandag op sosiale media ingestroom vir Diaan en Janine Terblanche en hul drie weke oue dogtertjie, Dianiël, wat glo in die ongeluk betrokke was.
Mercia Blake, woordvoerder van Life24-ambulansdienste, het aan Maroela Media gesê paramedici is omstreeks 18:10 na die ongelukstoneel ontbied. 'n Bakkie en 'n Toyota Fortuner was in 'n botsing reg van voor betrokke.
Volgens Blake is dit nog nie duidelik hoe die ongeluk gebeur het nie, maar volgens ooggetuies het die Fortuner 'n vragmotor verbygesteek waarna dit teen die bakkie, waarvan die hoofligte glo nie gewerk het nie, gebots het.
Die bakkie het 13 plaaswerkers vervoer wat vanaf 'n nabygeleë sokkerstadion op pad terug huis toe was nadat hulle 'n wedstryd gespeel het. Maroela Media verneem die Terblanche-gesin was in die Fortuner op pad na hul huis wat naby die sokkerstadion is.
"Die baba was in 'n motorstoeltjie, so dit is nie duidelik hoe die baba sulke ernstige beserings opgedoen het nie, maar al drie insittendes van die Fortuner is baie ernstig beseer," het Blake gesê. "Al drie het ernstige hoofbeserings opgedoen en die baba is oor haar hele liggaam beseer en het inwendige bloeding."
Volgens Blake was tien van die bakkie se insittendes reeds dood toe paramedici op die toneel aangekom het. Die ander drie is kritiek beseer nadat hulle van die bakkie geslinger is tydens die botsing.
"Paramedici het omtrent 40 minute op een van die mans gewerk nadat sy hart op die toneel gaan staan het, maar ons kon hom nie weer bybring nie. Hy is op die toneel dood verklaar," het sy gesê. Die ander twee is in 'n kritieke toestand na die naaste staatshospitaal gehaas.
Die Terblanche-gesin word in die hoësorgeenheid van 'n hospitaal in Middelburg behandel. Blake het gesê al drie se toestand is steeds kritiek. Die toestand van die twee oorlewende insittendes van die bakkie is nie in hierdie stadium bekend nie.
Man verloor been ná gewapende roof
'n Bakkie sonder ligte en onskuldige mense is beseer en oorlede. Sterkte aan die families en die familie wat ernstig beseer is.
Dit is so onnodig! Marble Hall en Groblersdal bid vir die spoedige herstel van die Terblanche gesin, en sterkte aan hulle ouers en familie.
baie sterkte aan die familie ons dink vreeslik baie aan julle en bid vir julle
Gebede vir die Terblanche gesin en simpatie aan familie van die oorledenes. Voertuie sonder ligte veroorsaak soveel noodlottige, onnodige lewens verlies. Mag ons Vader met al hierdie families wees.
Ja nee kyk……. Ligte wat nie werk nie, Hoe op aarde moes Diaan die bakkie dan gesien het. So onodig. Ons bid vir julle. Sal nie ophou bid